După ce o anchetă a DNA a redus numărul examinatorilor la jumătate, pentru că cinci din zece sunt suspectaţi că luau mită, autorităţile din Arad au fost nevoite să extindă în weekend programul de examinări la proba practică pentru obţinerea permisului de conducere.
Reprezentanţii Prefecturii Arad au declarat, vineri, pentru AGERPRES, că în acest moment au mai rămas cinci examinatori la proba practică, pentru că ceilalţi cinci au fost puşi pe alte posturi sau trimişi în alte judeţe, în urma anchetei DNA.
În aceste condiţii, timpul de aşteptare pentru un candidat este de până la 60 de zile pentru a susţine proba practică la categoria B, iar Serviciului Public Comunitar Regim Permise de Conducere şi Înmatriculare a Vehiculelor (SPCRPCIV) Arad a decis să se lucreze şi în două zile de sâmbătă din luna aprilie, pentru a reduce aşteptarea candidaţilor. Astfel, se vor face examinări pe traseu inclusiv în 13 şi 20 aprilie, iar dacă situaţia o va impune, măsura va fi extinsă în luna mai.
Pentru cele două zile de weekend în care se va lucra, SPCRPCIV Arad va apela la examinatori din judeţele Hunedoara şi Timiş.
În 15 februarie, DNA anunţa că nouă persoane, între care cinci angajaţi ai Ministerului Afacerilor Interne (MAI), au fost trimise în judecată în dosarul privind fapte de corupţie legate de eliberarea permiselor de conducere la SPCRPCIV Arad. Conform procurorilor, în schimbul unor sume de bani, suspecţii ar fi permis fraudarea probei practice perioada 2022 - ianuarie 2023.
Astfel, au fost trimişi în judecată, sub control judiciar, Vasilică Bogdănel Mironescu, comisar-şef de poliţie, Daniel Bezergheanu, comisar de poliţie, Ioan Gherheş, inspector principal de poliţie, Marian Ioan Bozgan, şef principal de poliţie şi Ionuţ Tiberiu Stoica, agent-şef de poliţie, toţi din cadrul SPCRPCIV Arad. Ei sunt acuzaţi de luare de mită în formă simplă şi continuată.
De asemenea, au fost deferiţi justiţiei, tot sub control judiciar, administratorul unei şcoli de şoferi şi un instructor auto, ambii pentru complicitate la luare de mită. Alţi doi inculpaţi sunt judecaţi în stare de libertate, pentru dare de mită.
"Cei cinci inculpaţi, poliţişti - examinatori în cadrul Serviciului Public Comunitar Regim Permise de Conducere şi Înmatriculare a Vehiculelor Arad, ar fi primit de la mai multe persoane, prin intermediari (instructori auto sau alte persoane de încredere), sume de bani cuprinse între 200 euro - 400 euro, în legătură cu fraudarea examenelor practice, pentru obţinerea permisului de conducere. Concret, banii ar fi fost remişi celor cinci poliţişti de către intermediari fie direct, fie prin plasarea acestora în portiera dreapta-faţă a autoturismului cu care urma să se susţină proba practică. De cele mai multe ori, înainte de începerea examinării intermediarul l-ar fi 'atenţionat' pe poliţistul examinator cu următoarele cuvinte: 'Puteţi avea grijă de cel/cea care este la volan?', acest lucru însemnând pentru examinator că doar acea persoană era dispusă să remită/a remis sume de bani pentru a fi ajutată", a transmis DNA în luna februarie.
Potrivit anchetatorilor, spre deosebire de persoanele favorizate în maniera de mai sus, candidaţii care susţineau proba practică fără a remite sume de bani ar fi fost conduşi pe trasee dificile, astfel încât să aibă cât mai multe ocazii de a comite greşeli şi implicit pentru a nu promova proba respectivă.
"În cauză, a fost efectuată o investigaţie financiară privindu-i pe inculpaţii Bozgan Marian Ioan, Bezergheanu Daniel, Ghergheş Ioan, Stoica Ionuţ Tiberiu, Mironescu Vasilică Bogdănel, ocazie cu care s-ar fi constatat că aceştia nu ar fi putut justifica provenienţa unor sume de bani cuprinse între 300.000 lei şi 206.515 euro", mai arată DNA.
Dosarul a fost trimis spre judecare la Tribunalul Arad, cu propunere de a se menţine măsurile preventive şi asiguratorii dispuse.
Anterior, în acelaşi dosar, procurorii anticorupţie au încheiat acorduri de recunoaştere a vinovăţiei cu 13 persoane acuzate de dare de mită şi complicitate la luare de mită.